**Bakonycsernye Település Önkormányzat Képviselő-testületének**

**15/2017. (VII.13.) önkormányzati rendelete**

**a partnerségi egyeztetés szabályairól**

Bakonycsernye Település Önkormányzat Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, a Magyarország helyi önkormányzatairól szóló 2011. évi CLXXXIX. törvény 23. § (5) bekezdés 5. pontjában meghatározott feladatkörében eljárva a következőket rendeli el:

**1. §** (1) Bakonycsernye Település településfejlesztési koncepciójának, integrált településfejlesztési stratégiájának, települési arculati kézikönyvének, településképi rendeletének, valamint a településrendezési eszközöknek a lakossággal, továbbá érdekképviseleti, civil és gazdálkodó szervezetekkel, egyházakkal történő véleményeztetése a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet (a továbbiakban: Kormányrendelet) és e rendelet szerint történik.

 (2) E rendelet alkalmazásában:

 a) állandó partnerek: a település lakossága, az érdekképviseleti szervek, érintett helyi önkormányzati szervek.

 b) eseti partnerek: érintettség esetén a Kormányrendelet előírásainak megfelelően a területi önkormányzat, a szomszédos települési önkormányzatok, továbbá a véleményezési eljárásba esetenként meghívott civil-és gazdálkodó szervezetek, vallási közösségek, intézmények és magánszemélyek.

 (3) Az érdekképviseleti, a civil és gazdálkodó szervezet a véleményezési eljárásba a Bakonycsernyei Közös Önkormányzati Hivatalhoz a megadott határidőben benyújtott írásbeli kérelemmel jelentkezhet be, melyben meg kell jelölni a véleményezési eljárás tárgyát, a szervezet nevét, képviselőjét, postacímét és email címét.

**2. §** (1) Az állandó partnerekkel történő véleményezési eljárás során az állandó partnerek minimális tájékoztatási formáját. az 1. melléklet tartalmazza.

 (2) Az előzetes tájékoztatás során a Kormányrendelet partnerségi egyeztetésre vonatkozó szabályai szerint közzétett hirdetmény tájékoztatást nyújt az eljárás tárgyáról, megindításáról, az előzetes tájékoztató elérhetőségéről, az eljárás módjáról, a véleményezés módjáról és annak határidejéről.

 (3) A véleményezési eljárás során a Kormányrendelet partnerségi egyeztetésre vonatkozó szabályai szerint közzétett hirdetmény tájékoztatást nyújt az eljárás tárgyáról, az elkészült tervezet elérhetőségéről, a véleményezési módjáról és annak határidejéről.

 (4) Lakossági fórum esetén annak tárgyáról, helyéről és időpontjáról előtte legalább nyolc nappal a helyben szokásos módon közzétett lakossági hirdetmény útján kell értesíteni a partnereket. A lakossági fórumról jelenléti ív, továbbá írásbeli jegyzőkönyv készül, melyben rögzíteni kell az elhangzott javaslatot, észrevételt, valamint a javaslattevő, észrevételező nevét és címét.

 (5) Amennyiben nincs lakossági fórum, a lakosság az észrevételeit, javaslatait a hirdetmény közzétételétől számított nyolc napon belül teheti meg a Bakonycsernyei Közös Önkormányzati Hivatalhoz címzett és írásban benyújtott szövegszerű indoklással ellátott véleményben.

 (6) Az érdekképviseleti szervek a Bakonycsernyei Közös Önkormányzati Hivatalhoz címzett és írásban benyújtott szövegszerű, indoklással ellátott véleményben tehetik meg észrevételeiket, javaslataikat.

 (7) A helyi önkormányzati szervek a képviselő-testület szervezeti és működési szabályzatáról szóló önkormányzati rendeletben meghatározott módon tehetik meg észrevételeiket, javaslataikat.

**3. §** (1) Az eseti partnerek köréről az egyeztetési eljárást megelőzően a képviselő-testület dönt.

 (2) Az eseti partnerek az egyeztetési eljárásról a Kormányrendelet partnerségi egyeztetésre vonatkozó szabályai szerinti az előzetes tájékoztatási, illetve a véleményezési szakasz tervezetének (dokumentációjának) megküldése útján értesülnek.

 (3) Az eseti partnerek az egyeztetési eljárásban a Bakonycsernyei Közös Önkormányzati Hivatalhoz a megadott határidőben benyújtott szövegszerű, indoklással ellátott véleménnyel, észrevétellel, javaslattal élhetnek, melyen meg kell jelölni a véleményezési eljárás tárgyát, a szervezet nevét, képviselőjét, postacímét és email címét.

**4. §** (1) A beérkezett vélemények dokumentálása, nyilvántartása, valamint az el nem fogadott javaslatok indokolása, azok dokumentálása és nyilvántartása az államigazgatási véleményekre vonatkozó, a Kormányrendeletben meghatározott szabályok szerint történik.

(2) A beérkezett véleményekről, javaslatokról készülő összefoglaló és az annak elfogadásáról szóló határozat az önkormányzat honlapján kerül közzétételre.

 (3) A településfejlesztési és településrendezési dokumentumokat, valamint az egyes településrendezési sajátos jogintézményekről szóló önkormányzati döntéseket elfogadásukat követően az önkormányzat honlapján közzé kell tenni.

**5. §** Ez a rendelet 2017. július 14. napján lép hatályba.

 Turi Balázs Fidrich Tamásné

 polgármester jegyző

A rendeletet a mai napon kihirdettem.

Bakonycsernye, 2017. július 13.

 Fidrich Tamásné

 jegyző